Broj: 711-I-311-M-20/19-02-11

Zagreb, 8. veljače 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Tatijane Vučetić, Davorina Ivanjeka i Aleksandre Jozić-Ileković kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnice Lane Letilović, pomoćnice ministra pravosuđa**,na 38. sjednici, održanoj 8. veljače 2019.g., daje sljedeće:

**MIŠLJENJE**

**Sukladno članku 8. stavku 2., u vezi sa člankom 8. stavkom 6. ZSSI-a, dužnosnica Lana Letilović, pomoćnica ministra pravosuđa, dužna je povodom nasljeđivanja dijela imovine koju je njezin suprug u ostavinskom postupku naslijedio, podnijeti izvješće o imovinskom stanju povodom promjene, istekom godine u kojoj je rješenje o nasljeđivanju postalo pravomoćno, s time da je svaki dio naslijeđene imovine dužna upisati u ogovarajuću rubriku obrasca izvješća o imovinskom stanju dužnosnika.**

Obrazloženje

Zahtjev za davanjem mišljenja Povjerenstva podnijela je Lana Letilović, pomoćnica ministra pravosuđa. U knjigama ulazne pošte zahtjev je zaprimljen pod poslovnim brojem 711-U-591-M-20/19-01-2, dana 30. siječnja 2019.g., povodom kojeg se vodi predmet broj: M-20/19.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno na zahtjev dužnosnika dati obrazloženje mišljenje u roku od 15 dana od dana primitka zahtjeva.

Dužnosnica u zahtjevu traži mišljenje je li dužna u izvješću o imovinskom stanju dužnosnika prijaviti izmjene koje se odnose na nasljedstvo koje je njezin suprug, kao pranećak u ostavinskom postupku, naslijedio. Radi se o 1/30 dijela ostavine koja se odnosi na nekretnine i novčanu tražbinu.

Uvidom u Registar dužnosnika utvrđeno je da Lana Letilović obnaša dužnost pomoćnika ministra pravosuđa od 13. prosinca 2017.g. Člankom 3. stavkom 1. podstavkom 26. ZSSI-a propisano je da su pomoćnici ministara dužnosnici u smislu navedenog Zakona. Stoga je i dužnosnica Lana Letilović, povodom obnašanja dužnosti pomoćnice ministra pravosuđa, obvezna postupati sukladno odredbama ZSSI-a.

Odredbama članaka 8., 9. i 10. ZSSI-a propisana je obveza podnošenja izvješća dužnosnika o svojoj imovini te imovini svoga bračnog ili izvanbračnog druga i malodobne djece, kao i obveza obavještavanja o izvorima i načinu stjecanja imovine.

Člankom 8. stavkom 2. ZSSI-a propisano je da ako je tijekom obnašanja javne dužnosti došlo do bitne promjene glede imovinskog stanja, dužnosnici su dužni o tome podnijeti izvješće Povjerenstvu istekom godine u kojoj je promjena nastupila. Člankom 8. stavkom 5. ZSSI-a propisano je da podaci o imovini dužnosnika obuhvaćaju podatke o naslijeđenoj imovini i podatke o stečenoj imovini, dok sukladno stavku 6. istog članka Zakona, podaci o naslijeđenoj imovini obuhvaćaju podatke o vrsti i ukupnoj vrijednosti nasljedstva te podatke od koga je nasljedstvo naslijeđeno.

Sukladno članku 129. stavku 1. Zakona o nasljeđivanju („Narodne novine“, br. 48/03., 163/03., 35/05., 127/13., 33/15.) nasljednik stječe nasljedno pravo i na njega po sili zakona prelazi ostavina umrle osobe, čime postaje njegovo nasljedstvo, u času ostaviteljeve smrti.

Međutim, na temelju članka 232. stavka 1. Zakona o nasljeđivanju smatra se da je tek pravomoćnim rješenjem o nasljeđivanju utvrđeno što je u sastavu ostavine, tko je ostaviteljev nasljednik, koliki mu nasljedni dio pripada i je li mu nasljedno pravo ograničeno ili opterećeno i kako. Sukladno stavku 5. istog članka Zakona, osobe koje su kao stranke sudjelovale u ostavinskoj raspravi ili su na nju bile uredno osobno pozvane (među njima i nasljednici) vezane su tek pravomoćnim rješenjem o nasljeđivanju. S obzirom na navedeno, a vodeći i računa o podatcima koje je o imovini dužnosnik dužan prikazati u izvješću o imovinskom stanju, obveza podnošenja izvješća povodom bitne promjene u imovini povodom stjecanja na temelju nasljedstva nastaje tek po pravomoćnosti rješenja o nasljeđivanju te je dužnosnik dužan izvješće podnijeti do isteka kalendarske godine u kojoj je rješenje o nasljeđivanju postalo pravomoćno.

U odnosu na obvezu prijave naslijeđene nepokretne imovine (nekretnine), Povjerenstvo tumači da obveza podnošenja izvješća nastaje pravomoćnošću rješenja o nasljeđivanju, kao pravnog naslova stjecanja vlasništva nekretnine, a ne tek nakon upisa vlasništva u zemljišnim knjigama. Povjerenstvo zaključuje kako nasljeđivanje predstavlja bitnu promjenu na imovini, koju su dužnosnici dužni prijaviti Povjerenstvu podnošenjem izvješća o imovinskom stanju dužnosnika povodom promjene.

U konkretnom slučaju, dužnosnica Lana Letilović dužna je povodom nasljeđivanja dijela ostavinske imovine koju je njezin suprug u ostavinskom postupku naslijedio, podnijeti izvješće o imovinskom stanju povodom promjene, istekom godine u kojoj je rješenje o nasljeđivanju postalo pravomoćno, s time da je svaki dio naslijeđene imovine dužna upisati u ogovarajuću rubriku obrasca izvješća o imovinskom stanju dužnosnika. Slijedom navedenog Povjerenstvo je dalo mišljenje kao u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnica Lana Letilović, elektroničkom dostavom
2. Objava na internetskoj stranici Povjerenstva
3. Pismohrana